Nuwe handjie vir klapper-slagofferKosie Wessels. Foto: Verskaf ŉ Lang pad van herstel lê nog voor vir Kosie Wessels (7), die seun wat sy hand verloor het toe ŉ bomklapper vroeër vandeesmaand in sy hande ontplof het. “Hy huil nog baie van pyn en kry gereeld nagmerries. Ek moet hom vashou en troos as sy lyfie ruk en hy met sy bene skop,” het Caroline Strydom (38), ŉ enkelma van vyf kinders, Dinsdag aan Maroela Media gesê. Maroela Media het vroeër berig Kosie, ŉ gr.1-leerling aan die Laerskool Piet Hugo in Polokwane, se linkerhand moes noodgedwonge geamputeer word nadat hy op 3 September ŉ groot klapper en vuurhoutjies in die hande gekry en dit aan die brand gesteek het. Kosie en sy ma, Caroline Strydom. Foto: Verskaf Strydom was die middag besig om huis skoon te maak en het gedink Kosie speel buite soos gewoonlik. Kosie het egter in een van sy tienersusters se kamer ingeglip en op die klapper afgekom, waarna hy dit in die sitkamer aan die brand gesteek het. Volgens Strydom het sy skielik ŉ plofslag gehoor, gevolg deur Kosie se angsgille. Die klapper het in sy hand ontplof en byna al die weefsel afgeruk. Strydom het dadelik haar seun se wond met lappe toegedruk en na buite gehardloop om hulp te ontbied. ŉ Vreemdeling het hulle gesien en met hulle na die plaaslike provinsiale hospitaal gejaag, waar sy hand geamputeer is. Hy het ook brandwonde aan sy maag, gesig en arms opgedoen. Kosie se fratsongeluk het talle mense se harte aangeraak en met die hulp van die liefdadigheidsorganisasie, Child Medi Organisation, is genoeg geld ingesamel om hom op 5 September na die Limpopo Mediclinic in Polokwane oor te plaas, aangesien Strydom nie aan ŉ mediesefonds behoort nie. Child Medi het ook reeds ŉ deposito betaal vir ŉ prostetiese hand. Hy is op 7 September ontslaan en moet sedertdien gereeld wondsorg ondergaan. “Daar is nog steke in die handjie en die wond het begin septies word. Hy huil elke keer as die wond oopgemaak word, want hy wil nie sien sy hand is weg nie. Die wond moet eers heeltemal genees en hy moet rehabilitasie ondergaan voordat hy sy nuwe handjie kan kry.” Intussen moet hy berading ontvang om te help om die verlies te verwerk. Hy sal eers weer skool toe gaan wanneer die wond behoorlik genees het. Amor Schoeman, woordvoerder van Child Medi, het almal bedank wat die gesin die afgelope tyd bygestaan het. “Child Medi wil graag namens Kosie se gesin baie dankie sê vir al die skenkings van wonderlike mense om hierdie gesin in hul nood by te staan. Nou lê die lang pad van herstel en aanvaarding voor,” het sy gesê. “Soos wat Kosie groei, moet verstellings gereeld aan die prostese gemaak word, waarvoor nog geld nodig sal wees.” Child Medi bedryf ŉ fonds om te help om Kosie se mediese onkostes en prostese te dek. Klik hier vir meer besonderhede.